મનુભાઈ વિષે વાત કરીએ અને તેમાં રસ પ્રધાન ન હોય તે કેમ બને? આજનું મારું આ વક્તવ્ય જરા જુદી રીતે રજૂ કરવા ધારું છું. પોતાના શોધ નિબંધનો વિષય ‘દર્શકનું સાહિત્ય વિશ્વ’ છે એવી એક વિદ્યાર્થીની રંજના મનુભાઈ સાથે પ્રશ્નોત્તરી કરે અને ‘દર્શક’ તેમની આગવી લાક્ષણિકતાથી જવાબ આપતા હોય તેવી કલ્પના કરી છે. આ વાર્તાલાપ મનુભાઈની હયાતીમાં બનેલો એવું સ્વીકારી લેવા વિનંતી છે. આ બંને પાત્રોના સવાલ-જવાબ અન્ય અદાકારની ગેરહાજરીમાં મારે એકને ભાગે ભજવવાનું આવશે તો ક્ષમ્ય ગણશો.